ไล่ออก รอง สวป.สภ.เมืองพัทยา ตั้งแก๊งอุ้มรีด แลกกับอิสรภาพ
ผู้การชลบุรี สั่งตั้งกรรมการสอบสวนวินัยร้ายแรง รอง สวป.สภ.เมืองพัทยา รวมหัวตำรวจบ้าน ตั้งแก๊งอุ้มรีดประชาชน เพื่อแลกกับอิสรภาพ พร้อมมีคำสั่งให้ออกจากราชการ ดำเนินคดีอาญา วินัยเด็ดขาดเมื่อวันที่ 8 มี.ค.63 ที่สำนักงานตำรวจแห่งชาติ (ตร.) พ.ต.อ.กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยถึงกรณีการบุกจับ ร.ต.อ. หน้าโรงพัก ร่วม 4 ตำรวจบ้าน อุ้มเหยื่อเข้าเซฟเฮาส์รีดเงิน-ปลดทรัพย์แลกอิสรภาพ ในพื้นที่ สภ.เมืองพัทยา จ.ชลบุรี ว่า ได้รับรายงานจาก สภ.เมืองพัทยา ว่า สืบเนื่องจากกรณีที่มีผู้เสียหาย เป็นชายอายุ 22 ปี ได้มาแจ้งความร้องทุกข์ต่อพนักงานสอบสวนว่า เมื่อวันที่ 26 ก.พ.63 เวลาประมาณ 21.30 น. ตนกับหญิงสาวอายุ 20 ปี ได้ขับรถยนต์มาจอดบริเวณหน้าร้านสะดวกซื้อแห่งหนึ่ง ถนนชัยพฤกษ์ หมู่ 12 ต.หนองปรือ อ.บางละมุง จ.ชลบุรี จากนั้นได้มีกลุ่มชายหลายนายเข้ามาแสดงตัวและร่วมทำการตรวจค้นตัวและค้นรถของผู้เสียหาย โดยแจ้งว่าเป็นชุดปราบปรามการกระทำความผิดเกี่ยวกับยาเสพติด โดยมีการเรียกทรัพย์สินเพื่อแลกกับการปล่อยตัวไม่ดำเนินคดีตามกฎหมายทั้งนี้ การสืบสวนสอบสวนขยายผลทราบว่า กลุ่มผู้ต้องหาที่เกี่ยวข้องในการกระทำความผิดขณะนี้พบ 6 ราย คือ 1.นายธันยกร โบศรี 2.นายสุริยา อ่อนหมื่นไวย 3.นายสุทธิพงศ์ หวังแก้ว 4.ร.ต.อ.วุฒิกรณ์ ปลอดโปร่ง รอง สวป.สภ.เมืองพัทยา 5.นายสีหรัตน์ รัตนวิจิตร 6.นายฉลุย แสนฟูโดยพนักงานสอบสวนได้ขออนุญาตศาลจังหวัดพัทยาออกหมายจับผู้ต้องหาทั้ง 6 ราย ในข้อหา ซ่องโจร ร่วมกันกรรโชกทรัพย์ ร่วมกันข่มขืนใจผู้อื่นให้กระทำการใด ไม่กระทำการใด หรือจำยอมต่อสิ่งใด โดยทำให้กลัวว่าจะเกิดอันตรายต่อเสรีภาพ ร่วมกันหน่วงเหนี่ยวหรือกักขังผู้อื่นหรือกระทำด้วยประการใดให้ผู้อื่นปราศจากเสรีภาพในร่างกายต่อมาเมื่อวันที่ 7 มี.ค.63 เวลาประมาณ 03.00 น. เจ้าหน้าที่ตำรวจพบผู้ต้องหา 5 ราย ที่ สภ.เมืองพัทยา และได้ทำการได้จับกุมตัวผู้ต้องหาตามหมายจับดังกล่าวนำส่งพนักงานสอบสวนดำเนินคดีตามกฎหมาย ในส่วนอีกรายอยู่ระหว่างการออกติดตามจับกุมตัวมาดำเนินคดีตามกฎหมาย โดย พล.ต.ต.ประการ ประจง ผบก.ภ.จว.ชลบุรี จะมีคำสั่งตั้งกรรมการสอบสวนวินัยร้ายแรง พร้อมมีคำสั่งให้เจ้าหน้าที่ตำรวจรายดังกล่าวที่เกี่ยวข้องกับการกระทำความผิดออกจากราชการไว้ก่อนแล้ว และดำเนินคดีอาญาและทางวินัยอย่างเด็ดขาดตามขั้นตอนต่อไปรองโฆษก ตร. กล่าวต่อว่า ที่ผ่านมาสำนักงานตำรวจแห่งชาติมีคำสั่ง ปลดออก ไล่ออก เจ้าหน้าที่ตำรวจที่ไปกระทำผิดกฎหมายมาโดยตลอด ไม่มีการปกป้องหรือให้ความช่วยเหลืออยู่แล้วทั้งนี้ พล.ต.อ.จักรทิพย์ ชัยจินดา ผบ.ตร. ได้กำชับให้ดำเนินคดีอย่างตรงไปตรงมา เร่งทำการสืบสวนขยายผลจับกุมผู้ที่สนับสนุนหรือที่อยู่เบื้องหลังทั้งหมด ซึ่งเป็นเรื่องที่ยอมรับไม่ได้ เป็นเจ้าหน้าที่ตำรวจแต่กระทำความผิดกฎหมายเสียเอง เรื่องอย่างนี้ต้องถูกดำเนินคดีทางวินัยและอาญาอย่างเด็ดขาด ไม่ปล่อยไว้ให้เป็นเยี่ยงอย่าง เสื่อมเสียชื่อเสียงขององค์กร และขอยืนยันว่าจะไม่มีการปกป้องตำรวจที่กระทำความผิดกฎหมายอย่างแน่นอน ต้องรับโทษมากกว่าบุคคลธรรมดาซึ่งที่ผ่านมาได้มีข้อสั่งการกำชับเจ้าหน้าที่ตำรวจไม่ให้กระทำผิดกฎหมายหรือเข้าไปเกี่ยวข้องกับสิ่งผิดกฎหมายเสียเอง โดยเฉพาะอย่างยิ่ง ห้ามไปเกี่ยวข้องกับยาเสพติด อีกทั้งยังได้มอบนโยบายในการตรวจสอบเจ้าหน้าที่ตำรวจเพื่อไม่ให้ไปยุ่งเกี่ยวในเรื่องของยาเสพติดอยู่แล้ว เช่น โครงการตำรวจสีขาว และตามคำสั่ง ตร. ที่ 1212/2537 ให้ผู้บังคับบัญชาสอดส่องดูแลความประพฤติของผู้ใต้บังคับบัญชาอย่างใกล้ชิด ทั้งในเวลาราชการและนอกราชการ ซึ่งอาจมีพฤติการณ์เข้าไปเกี่ยวข้องกับกระทำผิดกฎหมาย หากปล่อยปละละเลยก็จะพิจารณาโทษผู้บังคับบัญชาที่เกี่ยวข้องตามลำดับชั้น.
ผู้การชลบุรี สั่งตั้งกรรมการสอบสวนวินัยร้ายแรง รอง สวป.สภ.เมืองพัทยา รวมหัวตำรวจบ้าน ตั้งแก๊งอุ้มรีดประชาชน เพื่อแลกกับอิสรภาพ พร้อมมีคำสั่งให้ออกจากราชการ ดำเนินคดีอาญา วินัยเด็ดขาด
ไล่ออก,ไล่ออก รอง สวป.สภ.เมืองพัทยา,ตำรวจอุ้ม,อุ้มรีด,สภ.เมืองพัทยา,อุ้มรีดทรัพย์,วุฒิกรณ์ ปลอดโปร่ง,ข่าวทั่วไป